#### E L Ő T E R J E S Z T É S

### Szombathely Megyei Jogú Város Közgyűlésének

### gazdasági és Jogi Bizottságának

### 2020. február 24-i ülésére

***Javaslat az E.ON Észak-dunántúli Áramhálózati Zrt. Danube InGrid projekt pályázatban történő részvételének elvi támogatására***

Az E.ON Észak-dunántúli Áramhálózati Zrt. (EED) részt vesz a Danube InGrid projekt pályázatban. A Danube InGrid (Danube Intelligent Grid) projekt célja az egyre növekvő mértékű megújuló alapú villamosenergia-termelés hálózati integrációjának elősegítése intelligens technológiákkal, valamint az ellátásbiztonság garantálása intelligens hálózat kiépítésével és működtetésével a fogyasztók részére történő magas színvonalú szolgáltatás biztosítása mellett a közép-kelet európai régióban. A projekt teljes időtartama: 2020-2027.

Az észak-nyugat magyarországi régióban és Szlovákia nyugati területén alkalmazásra kerülő intelligens technológiák számos előnyt biztosítanak az érintett felhasználók és elosztók részére. A technológiákkal összefüggésben szerzett tapasztalatok később más régiókban is hasznosíthatók.

A projekt magyar-szlovák pályázatrészének tagjai szlovák és magyar villamos energia átviteli- és elosztói engedélyesek. Sikeres támogatási pályázat esetén a tervezett beruházási összköltség 44 milliárd forint 5 év alatt (2021-2025), a várható EU-s támogatás mértéke 50 %, azaz 22 milliárd forint. A pályázat benyújtása várhatóan 2020. április-május, az elbírálás 2021. január.

A projekt keretében az EED mikroállomások és 132 kV-os hálózat kiépítését tervezi Szombathely város területén Vép transzformátorállomás és Szombathely Oladi városrész között (előterjesztés 1. melléklete). A trafóállomás és a Söptei vasútvonal között légkábelt, azt követően a beépítésre szánt területen földkábelt épít. A hálózatfejlesztés az Északi iparterület elektromos energia ellátásának csatlakozó pontjaként szolgálhat.

35 kV felett egyszerűsített vizsgálati dokumentációt kell készítenie az E.ON Zrt-nek a pályázat előkészítése során.

Az InGrid projekt keretében az alábbi elemek kerülnek megvalósításra:

- DSO és TSO intelligens technológiák – transzformátorállomások

- intelligens hálózat – mikroállomások létesítése a régióban (Szombathely északi részén tervezetten 2024-ben)

- intelligens hálózatok és intelligens berendezések kommunikációs eszközökkel és optikai kábelekkel (Szombathely északi részén ~4,85 km szabadvezeték + ~3,47 km földkábel)

- a hálózat intelligens irányítását támogató IT rendszer.

A pályázat előkészítéséhez szükséges a város településrendezési terve, valamint a felülvizsgálat eredményének megismerése. Ehhez kérelmezi az EED az Önkormányzat támogató nyilatkozat kiadását (előterjesztés 2. melléklete).

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2020. február „ ”**

 **/: Horváth Soma :/**

 **alpolgármester**

**HATÁROZATI JAVASLAT**

**…./2020. (II.24.) GJB. sz. határozat**

A Gazdasági és Jogi Bizottság megtárgyalta a „Javaslat az E.ON Észak-dunántúli Áramhálózati Zrt. Danube InGrid projekt pályázatban történő részvételének elvi támogatására” című előterjesztést, és azt az előterjesztés melléklete szerinti tartalommal a Közgyűlésnek elfogadásra javasolja.

**Felelős:** Dr. Nemény András, polgármester

 Horváth Soma alpolgármester

 Bokányi Adrienn, a Gazdasági és Jogi Bizottság elnöke

 (A végrehajtás előkészítéséért:

 Kalmár Ervin, a Városüzemeltetési és Városfejlesztési Osztály vezetője

 Lakézi Gábor, a Főépítészi Iroda vezetője)

**Határidő:** a Közgyűlés 2020. február havi ülése